**OBRAZLOŽENJE ZA**

**NACRT PRIJEDLOGA HRVATSKOG NACIONALNOG PROGRAMA ZA PREVENCIJU HIV/AIDS-A 2016. – 2020.**

Infekcija virusom humane imunodeficijencije (HIV) s posljedičnim stečenim manjkom imuniteta (AIDS od engl. acquired immunodeficiency syndrome) jedna je od bolesti koja se značajno proširila u svim dijelovima svijeta i predstavlja značajan javnozdravstveni problem.

U svijetu je, prema procjenama Svjetske zdravstvene organizacije i UNAIDS-a, u 2014. godini oko 37 milijuna ljudi živjelo s HIV infekcijom, od čega je bilo oko 2 milijuna novih slučajeva zaraze HIV-om. Unatoč globalnom napretku u prevenciji i liječenju HIV infekcije i AIDS-a u posljednjem desetljeću, broj novih slučajeva oboljelih i umrlih od HIV/AIDS-a ne pokazuje trend pada.

Iako se Republika Hrvatska za sada može smatrati državom s niskom učestalošću HIV/AIDS-a, svjesni smo da postoji mnogo čimbenika koji omogućuju širenje virusa. Posljednjih pet godina u Republici Hrvatskoj se prosječno registrira 80 osoba oboljelih od HIV/AIDS-a (godišnji broj novooboljelih od zaraze HIV-om kreće se od 16 do 21 na milijun stanovnika), dok je godišnji broj novooboljelih za EU/EEA 57 na milijun stanovnika. Međutim, posljednjih godina broj novootkrivenih slučajeva HIV infekcije pokazuje blagi trend porasta.

Hrvatski nacionalni program za prevenciju HIV/AIDS-a 2016. – 2020. obuhvaća medicinske mjere, javnozdravstvene mjere, obrazovne mjere i mjere društvene zajednice, uzimajući u obzir obrazovna, etička i pravna načela, socijalne i ekonomske čimbenike, važnost suradnje različitih partnera/dionika, kako bi se uspostavilo koordinirano sinergističko sudjelovanje svih segmenata društva u suzbijanju i sprečavanju HIV/AIDS-a. Naglasak je usmjeren prema kontinuiranom i sustavnom radu, multidisciplinarnom pristupu i uključivanju civilnog društva. Posebno su istaknute i aktivnostima na području destigmatizacije oboljelih od HIV/AIDS-a i podrške njihovim obiteljima i zajednici. Ovaj program nastavlja se na dosadašnje programske aktivnosti koje su prvi puta doneseni još 1993. godine, a izrađen je na temelju stručnih smjernica i brojnih međunarodnih dokumenata.

Glavni cilj ovog Programa je osigurati i dalje nisku razinu pobola od HIV infekcije i AIDS - a u Republici Hrvatskoj te do 2020. godine ostvariti preduvjete za završetak epidemije u Hrvatskoj (90% zaraženih osoba je dijagnosticirano, 90% dijagnosticiranih uzima antiretrovirusne lijekove i 90% liječenih ima nemjerljivu viremiju).